Internasionale Verslag – 1 Junie 2020 - Corona Krisissentrum
Tuis / COVID-19 / Internasionale Verslag – 1 Junie 2020
Internasionale Verslag – 1 Junie 2020
Amerikaanse verbruikersbesteding het in April met 13,6% gedaal, die grootste daling sedert rekordhouding in 1959 begin het. Persoonlike inkomste in die VSA het in April met 10,5% gestyg, wat toegeskryf kan word aan die eenmalige betaling van 1200 dollar wat die federale regering aan alle Amerikaners gemaak het, sowel as die hulppakkette aan sake-ondernemings en die skerp styging in die uitbetaling van werkloosheidsvoordele. Hierdie week word belangrike ekonomiese data in verskillende wêrelddele bekend gemaak. Die Caixin Chinese vervaardigingsindeks sal vandag waarskynlik wys dat daar 'n effense toename in vervaardiging in China in April was. Dit volg na 'n skerp daling in produksie in China aan die begin van die jaar. Woensdag word die werkloosheidsyfers vir die Eurosone vir April bekend gemaak. Hoewel werkloosheid in Europa gestyg het, is die styging nie soveel soos in die VSA nie omdat verskeie Europese lande stappe geneem het om maatskappye tydelik te vergoed sou hulle nie personeel aflê nie. Die Europese Sentrale Bank sal Donderdag stappe bekend maak om regerings en besighede in Europa verder te ondersteun. Die Amerikaanse werkloosheidsyfer vir Mei word Vrydag bekend gemaak en 'n verdere styging word verwag. Kanada maak ook Vrydag sy werkloosheidsyfer vir Mei bekend.
Die herstel op Amerikaanse aandelemarkte staan in kontras met die meeste aandelemarkte in die res van die wêreld se grootste ekonomieë. Amerikaanse aandelemarkte het sedert 'n skerp daling in Maart weer grootliks herstel, veral weens optimisme oor versnelde ekonomiese groei in die tweede helfte van 2020. Die S&P 500-indeks het sedert sy laagtepunt in Maart met 36% gestyg wat beteken dat dié indeks nou net 5,8% laer is as voor die pandemie. Die Stoxx Europe 600-indeks in Europa is egter nog 16% laer en die Hang Seng-indeks in Hong Kong is 19% laer. Die getal fondsbestuurders wat tans Amerikaanse aandele as aantreklik beskou, het tot die hoogste in vyf jaar gestyg. Die volgende grafiek wys die beter vertoning van Amerikaanse indekse in vergelyking met die belangrikste indekse in ander lande:
Die voorkoms van die koronavirus styg steeds skerp in Brasilië met 33 274 gevalle wat gister (Sondag) in dié land aangemeld is. Sowat 480 mense is ook gister in Brasilië weens COVID-19 dood, wat die dodetal op 29 314 te staan bring. Sowat 515 000 mense is tot dusver positief vir die virus in Brasilië getoets.
Die Britse regering het 'n verdere uitfasering van inperkingsmaatreëls aangekondig. Laerskole sal vandag heropen en vriende en familie mag weer van vandag af by mekaar kuier solank die groep net nie meer as ses persone is nie. Alle winkels mag ook heropen en buitelugmarkte en skoue mag voortgaan. Daar is gister 1 936 nuwe gevalle van die koronavirus in die Verenigde Koninkryk aangemeld met 113 sterftes. Die Britte het Saterdag 'n mylpaal bereik met toetskapasiteit wat so wesenlik uitgebrei is dat die land nou 200 000 mense per dag vir die koronavirus kan toets. Die VK het steeds die tweede meeste sterftes in die wêreld weens COVID-19.
'n Senior Italiaanse dokter het gister gesê dat die koronavirus besig is om te verswak en dat die virus al hoe minder dodelik raak. "Die werklikheid is dat die virus klinies nie meer in Italië bestaan nie," het Alberto Zangrillo, hoof van die San Raffaele-hospitaal in Milaan in die noordelike streek Lombardye, gister gesê. Volgens Zangrillo moet politici nou ophou om die burgery bang te maak vir die virus. Daar is volgens dié gesiene dokter geen kanse vir 'n heropvlamming van die virus in Italië nie.
Die voorkoms van die koronavirus styg steeds skerp in Indië met meer as 8000 nuwe gevalle wat gister aangemeld is. Tot dusver het 182 143 mense in Indië positief vir die koronavirus getoets met 5 164 sterftes weens COVID-19. Inperkingsmaatreëls in Indië is ook verslap met binnelandse vlugte wat hervat is en die meeste fabrieke en winkels wat heropen het.
Rusland het gister 9 268 nuwe gevalle van die koronavirus aangemeld. Tot dusver het 405 843 mense in Rusland positief getoets met 4 693 sterftes weens COVID-19. Rusland het reeds 10,6 miljoen burgers vir die virus getoets. Dit is die tweede meeste toetse in die wêreld. Die VSA het 17,6 miljoen mense getoets. Die derde meeste toetse is in die Verenigde Koninkryk uitgevoer met byna 4,3 miljoen mense wat getoets is.
Die Griekse regering het 'n lys van 29 lande bekend gemaak wie se burgers sonder enige beperkings vanaf 15 Junie Griekeland mag besoek. Dit is in 'n poging om die toerismebedryf in Griekeland 'n hupstoot te gee. Italië, Spanje en die Verenigde Koninkryk is nie op die lys nie. Die Italiaanse minister van buitelandse sake, Luigi Di Maio het gister op Facebook met woede op die Griekse lys gereageer en het die Grieke gewaarsku om nie Italianers soos melaatses te hanteer nie. Di Luigi het sover gegaan om te sê dat die Europese Unie in duie sal stort indien sommige lande se burgers anders as ander behandel word en alle Europese lande nie saamwerk oor die heropening van grense vir toerisme nie.
Navorsing in verskeie Europese lande het bewys dat dit veilig is om skole te heropen en dat die koronavirus nie in skole versprei nie omdat kinders nie 'n ernstige verspreider van die virus is nie. Skole in Swede het nooit weens die virus gesluit nie. In Denemarke was skool vir 'n kort rukkie toe en het dit reeds op 15 April heropen. Ook in Oostenryk, Noorweë en Finland het skole weke gelede reeds heropen sonder enige uitbraak van die virus in skole.
Die Oostenrykse regering het aangekondig dat mense wat gaan inkopies doen en skoolkinders vanaf 15 Junie nie meer gesigsmaskers hoef te dra nie. Die dra van maskers sal egter nog verpligtend wees vir openbare vervoer, in gesondheidsorgfasiliteite, insluitend apteke, en by diensverskaffers waar fisiese afstandhouding nie verseker kan word nie, soos haarkappers. 'n Beperking waarvolgens nie meer as vier persone saam aan 'n tafel by kroeë en restaurante mag sit nie, word ook opgehef en die verpligte sluitingstyd vir kroeë en restaurante word met twee ure verleng vanaf 23:00 saans tot 1:00 in die oggend.